**תקציר**

לרגש הבושה ישנו תפקיד חברתי עתיק יומין ביחסיו של היחיד עם החברה. במאמר זה נבחין בין בושה לביוש (Shaming) וננסה להבין את תפקידו החברתי והתרבותי של רגש הבושה. על אף שבושה היא רגש שיש לו גם תופעות פיזיולוגיות, הדרך בה אנו חווים רגשות שונה מתרבות לתרבות כיוון שהמשמעות המיוחסת לאירועים היא המעוררת את הרגש ולא האירוע עצמו (בן-זאב, 1996). על מנת להבין את התופעה של הביוש החברתי בהווה עלינו להבין את המקורות התרבותיים של תופעה זו בתרבות המערב, והמתודולוגיה המתאימה לבחינה זו היא המתודה הגנאלוגית. באמצעותה נוכל להבין כי תופעת הביוש בתרבות המערב אינה תופעה חדשה במהותה אלא רק אופני הביטוי שלה הם חדשים.

**מילות מפתח**: בושה, ביוש, יחיד, חברה